I et terapiforløb kan en psykolog hjælpe med at finde frem til de automatikker, der er med til at vedligeholde det dårlige eller lave selvværd og til at udfordre disse. Blandt andet vil psykologen kunne hjælpe dig med at identificere den tænkning og adfærd, der trigger følelsen og oplevelsen af dårligt selvværd – det kan være en indre kritisk ”stemme”, der vurderer dig selv negativt sideløbende med, at du foretager dig diverse aktiviteter, høje eller perfektionistiske krav til dig selv, stræben efter at skulle lykkes med noget eller ”bevise” sit værd for at føle sig berettiget og værdifuld og meget mere. Ofte kan disse fænomener ses som strategier til at dulme den ubehagelige følelse af dårligt selvværd, men strategier, som i sidste ende bidrager til flere problemer, end de løser. Udover at udfordre problematisk tænkning og adfærd vil der også være fokus på at træne en mere venlig, omsorgsfuld og rummelig tilgang til sig selv samt på at træne anerkendende tænkning om sig selv.